d8cb70064f3d94aa3227a2455cc8eadd

 Hej UngZone. Jeg er en pige på 13 år og min kæreste og jeg har været sammen i 2 1/2 måned. Vi har aldrig kysset eller holdt i hånden, Men vi har krammet men jeg vi gerne mere altså holde i hånden og kysse men jeg ved bare ikke og han vil eller hvordan vi kommer igang med det. Altså jeg har tænkt på om det kunne være fordi han ik kan lide mig eller om han måske ik er klar fordi altså for det første er han 9 måneder yngre end mig og for det andet bliver drenge jo langsommere modne end piger eller om han har det lige som mig hvad gør jeg 
Kæreste kys
===========


ungzone.dk
2021.10

Hej med dig,

Det lyder som om, det er en lidt udfordrende situation, du står i, og det er fedt, at du skriver herind og deler dine tanker. 

Det lyder til, at du og din kæreste har været gode til at tage det stille og roligt. Det er en rigtig god ting, for så kan man i højere grad være sikker på, at man ikke overskrider hverken sin kærestes eller sine egne grænser. 

Selvom det kan føles underligt eller svært, så er det bedste, du kan gøre nok at snakke med ham om alt det her. Han kan bedst selv fortælle, hvordan han har det med situationen. Hvis han, som du foreslår, ikke helt er klar, så kan du bedst finde ud af det ved at spørge ham direkte. Du kan enten gøre det ansigt til ansigt eller skrive og spørge ham, hvis det er rarere. Og hvem ved, måske har han faktisk også lyst til at prøve lidt mere med dig men holder sig tilbage, fordi han gerne vil tage hensyn til dig. Den nemmeste og bedste måde i begge to kan gøre forholdet rart for hinanden, både i denne situation og i fremtiden, er ved at blive gode til at snakke med hinanden, hvis der er noget i er utilfredse eller utilpasse med eller hvis i er i tvivl om noget. 

Hvis du virkelig ikke tænker, du kan få dig selv til at snakke med ham om det, så kan du prøve at være den, der tager det første skridt, for han kan måske være for genert til at turde gøre det. For at være sikker på, at du ikke gør noget, der gør ham utilpas, så kan du gå forsigtigt frem og prøve at holde ham i hånden og lægge godt mærke til, hvordan han reagerer. 

Du kan måske også prøve at dele dine tanker med nogen i dit liv og så få deres råd eller indsigter i din situation. Det kan f.eks. være nogle venner, søskende eller endda dine forældre, hvis du har lyst. 

Jeg håber mit svar kan hjælpe lidt, og at du endelig bare skriver til brevkassen igen, hvis du har andre spørgsmål :) 

-Marissa

 